เศรษฐกิจหมุนยอดตีเช็คเด้งลด6พันล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ธปท.เผยยอดเช็คเด้งลดลงตามภาวะเศรษฐกิจดีขึ้น ส่วนปริมาณใช้เช็คทั้งระบบลดลง 4.75 แสนล้าน คนหันใช้ออนไลน์
ธนาคารแห่งประเทศไทย (ธปท.) เปิดเผยว่า ในเดือน ก.ค.ปีนี้มีปริมาณเช็คคืนไม่มีเงินหรือเช็คเด้งรวม 7.27 หมื่นฉบับ ลดลง 379 ฉบับ หรือลดลง 0.52% จากเดือนก่อนหน้า คิดเป็นมูลค่า 7,310 ล้านบาท ลดลง 6,310 ล้านบาท หรือลดลง 86.32%
ขณะที่ยอดเช็ครวมทั้งสิ้น 5.93 ล้านฉบับ ลดลง 8.1 แสนฉบับ หรือลดลง 13.66% มีมูลค่ารวมทั้งสิ้น 2.59 ล้านล้านบาท ลดลง 4.75 แสนล้านบาท หรือลดลง 18.33% จากเดือนก่อนหน้า 3.07 ล้านล้านบาท 
ทั้งนี้ เช็คทั้งระบบในเดือนก.ค.แบ่งเป็น 3 ส่วน คือ 1.เช็คเรียกเก็บเงินในเขตกรุงเทพฯและปริมณฑล ผ่านศูนย์หักบัญชีอิเล็กทรอนิกส์ มีจำนวนเช็คเรียกเก็บรวม 4.27 ล้านฉบับ ลดลงจากระยะเดียวกันปีก่อน 6% คิดเป็นมูลค่า 2.31 ล้านล้านบาท มีมูลค่าลดลงจากระยะเดียวกันปีก่อน 11% และเมื่อเทียบกับเดือนก่อนหน้าลดลง 5.6 แสนฉบับ จาก 4.83 ล้านฉบับ ส่วนมูลค่าเมื่อเทียบกับเดือนก่อนหน้าลดลง 4.35 แสนล้านบาท จาก 2.75 ล้านล้านบาท โดยในเขตนี้มีเช็คเด้งจำนวน 4.57 หมื่นฉบับ คิดเป็นมูลค่า 5,230 ล้านบาท ลดลงเมื่อเทียบกับเดือนก่อนหน้าที่มีเช็คเด้งในเขตนี้จำนวน 4.65 หมื่นฉบับ คิดเป็นมูลค่า 1.14 หมื่นล้านบาท
2.เช็คเรียกเก็บข้ามเขตสำนักหักบัญชี มีจำนวนเช็คเรียกเก็บรวม 4.89 แสนฉบับ ลดลงจากระยะเดียวกันปีก่อน 15.4% มีมูลค่า 3.01 หมื่นล้านบาท มูลค่าลดลงจากระยะเดียวกันปีก่อน 4.1% และเมื่อเทียบกับเดือนก่อนหน้าจำนวนเช็คลดลง 1.07 แสนฉบับ จาก 5.96 แสนฉบับ ส่วนมูลค่าเช็คลดลง 5,880 ล้านบาท จาก 3.6 หมื่นล้านบาท โดยเขตนี้มีเช็คเด้ง 1.51 หมื่นฉบับ คิดเป็นมูลค่า 880 ล้านบาท เพิ่มขึ้นเล็กน้อยเมื่อเทียบกับเดือนก่อนหน้าที่มีเช็คเด้งในเขตนี้ 1.35 หมื่นฉบับ มีมูลค่า 840 ล้านบาท 
และ 3.เช็คเรียกเก็บในเขตภูมิภาค ผ่านสำนักบัญชีจังหวัด มีเช็คเรียกเก็บรวม 1.16 ล้านฉบับ ลดลงจากระยะเดียวกันปีก่อน 3.5% มีมูลค่า 2.49 แสนล้านบาท ลดลงจากระยะเดียวกันปีก่อน 9.9% และเมื่อเทียบกับเดือนก่อนหน้าจำนวนเช็คลดลง 1.42 แสนฉบับ จาก 1.3 ล้านฉบับ และมูลค่าลดลง 3.43 หมื่นล้านบาท จาก 2.83 แสนล้านบาท โดยในเขตนี้มีเช็คเด้ง 1.19 หมื่นฉบับ คิดเป็นมูลค่า 1,200 ล้านบาท ลดลงเมื่อเทียบกับเดือนก่อนหน้าทีทีเช็คเด้งในเขตนี้ 1.31 หมื่นฉบับ มีมูลค่า 1,380 ล้านบาท
สำหรับปริมาณเช็คในระบบส่วนใหญ่ยังมีมูลค่าน้อยกว่า 10 ล้านบาท คิดเป็นสัดส่วน 99.3% ส่วนเช็คที่มีมูลค่า 10 ล้านบาทขึ้นไป แต่ไม่ถึง 50 ล้านบาท มีสัดส่วน 0.5% เช็คตั้งแต่ 50 ล้านบาทขึ้นไปจนถึง 100 ล้านบาท มีสัดส่วน 0.1% เช่นเดียวกับเช็คตั้งแต่ 100 ล้านบาทขึ้นไป ก็มีสัดส่วนเพียง 0.1% 
นายฉิม ตันติยาสวัสดิกุล ผู้ช่วยผู้ว่าการสายระบบข้อสนเทศ ธปท. กล่าวว่า ปริมาณการใช้เช็คที่ลดลงทั้งจำนวนเช็คและมูลค่าเช็ค มีสาเหตุจากปัจจุบันคนเริ่มหันไปใช้บริการการชำระเงินและการโอนเงินผ่านระบบอิเล็กทรอนิกส์มากขึ้น เช่น การหักเงินผ่านบัญชีเงินฝาก การโอนผ่านตู้เอทีเอ็ม การชำระผ่านระบบอีแบงกิง เป็นต้น ส่วนปริมาณเช็คเด้งลดลงเป็นไปตามอัตราการเติบโตของเศรษฐกิจที่ดีขึ้น“การใช้เช็คที่ลดลงถือเป็นผลตอบรับที่ดี และเป็นไปตามนโยบายของธปท.ที่ต้องการลดการใช้เงินสดและเช็คลง และหันมาส่งเสริมการชำระเงินผ่านระบบอีเล็กทรอนิกส์มากขึ้น เพราะสะดวกต่อผู้บริโภค” นายฉิมกล่าว